KOMISIJOS REGLAMENTAS (EB) Nr. 148/2009
2009 m. vasario 20 d.
kuriuo panaikinama 11 nebeaktualių bendrosios žuvininkystės politikos srities reglamentų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Ispanijos ir Portugalijos stojimo aktą, ypač į jo 175 straipsnį,
atsižvelgdama į 1985 m. lapkričio 4 d. Tarybos reglamentą (EEB) Nr. 3117/85, nustatantį bendrąsias kompensacinių išmokų už sardines suteikimo taisykles (1), ypač į jo 4 straipsnį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 3 straipsnio 4 dalį ir 21 straipsnio 3 ir 4 dalis,
atsižvelgdama į 1996 m. lapkričio 26 d. Tarybos reglamentą (EB) Nr. 2406/96, nustatantį bendras pardavimo normas tam tikriems žuvininkystės produktams (3), ypač į jo 2 straipsnio 3 dalį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo (4), ypač į jo 25 straipsnį, 27 straipsnio 6 dalį ir 37 straipsnį,
kadangi:
(1)
Didžiausias dėmesys geresnės teisėkūros strategijoje, kurią įgyvendina Bendrijos institucijos, skiriamas Bendrijos teisės skaidrumo didinimui. Atsižvelgiant į tai tikslinga paskelbti negaliojančiais tuos teisės aktus, kurie tikrosios galios nebeturi.
(2)
Toliau nurodyti reglamentai, susiję su bendrąja žuvininkystės politika, tapo neaktualūs, nors oficialiai jie vis dar galioja:
-
1985 m. gruodžio 6 d. Komisijos reglamentas (EEB) Nr. 3459/85, nustatantis išsamias kompensacinių išmokų už Atlanto sardines suteikimo taisykles (5). Tas reglamentas neteko galios padarius pagrindinių teisės aktų pakeitimus, kurie yra nesuderinami su to teisės akto taikymu,
-
1986 m. vasario 4 d. Komisijos reglamentas (EEB) Nr. 254/86, nustatantis išsamias laipsniško kiekybinių apribojimų, taikomų valstybėse narėse, išskyrus Ispaniją ir Portugaliją, konservuotoms sardinėms ir tunams, kurių kilmės šalis yra Ispanija, panaikinimo taisykles (6). Tas reglamentas neteko galios todėl, kad buvo taikomas pereinamuoju laikotarpiu, kuris jau baigėsi,
-
1990 m. gruodžio 13 d. Komisijos reglamentas (EEB) Nr. 3599/90, kuriuo nustatomas žalos, padarytos 1989 m. nutraukus europinių jūrų liežuvių žvejybą laivais, plaukiojančiais su valstybės narės vėliava, atlyginimas (7). Tas reglamentas neteko galios todėl, kad buvo taikomas tik 1989 metams,
-
1991 m. gruodžio 16 d. Komisijos reglamentas (EEB) Nr. 3863/91, nustatantis tam tikrose Jungtinės Karalystės pakrantės zonose taikomus mažiausius prekybai tinkamų krabų dydžius (8). Tas reglamentas neteko galios padarius pagrindinių teisės aktų pakeitimus, kurie yra nesuderinami su to teisės akto taikymu,
-
1994 m. balandžio 22 d. Komisijos reglamentas (EB) Nr. 897/94, nustatantis išsamias Tarybos reglamento (EEB) Nr. 2847/93 dėl bandomųjų projektų, susijusių su nuolatiniu Bendrijos žvejybos laivų buvimo vietos stebėjimu, taikymo taisykles (9). Tas reglamentas neteko galios padarius pagrindinių teisės aktų pakeitimus, kurie yra nesuderinami su to teisės akto taikymu,
-
1996 m. liepos 22 d. Komisijos reglamentas (EB) Nr. 1419/96, kuriuo nustatomas privataus kalmarų Loligo patagonica sandėliavimo paramos dydis (10). Tas reglamentas neteko galios padarius pagrindinių teisės aktų pakeitimus, kurie yra nesuderinami su to teisės akto taikymu,
-
1999 m. lapkričio 9 d. Komisijos reglamentas (EB) Nr. 2378/1999, iš dalies keičiantis Reglamentą (EB) Nr. 1282/1999, kuriuo gamintojų organizacijoms skiriamos kompensacijos už perdirbimo pramonei 1998 m. spalio 1 d.-gruodžio 31 d. patiektus paprastuosius tunus (11). Tas reglamentas neteko galios todėl, kad buvo taikomas tik 1998 metams,
-
2000 m. gegužės 25 d. Komisijos reglamentas (EB) Nr. 1103/2000, kuriuo gamintojų organizacijoms skiriamos kompensacijos už perdirbimo pramonei 1999 m. liepos 1 d.-rugsėjo 30 d. patiektus paprastuosius tunus (12). Tas reglamentas neteko galios todėl, kad buvo taikomas tik 1999 metams,
-
2000 m. liepos 31 d. Komisijos reglamentas (EB) Nr. 1702/2000, kuriuo su Ispanijos vėliava plaukiojantiems laivams uždraudžiama žvejoti atlantines menkes (13). Tas reglamentas neteko galios todėl, kad buvo taikomas skiriant 2000 m. kvotas,
-
2001 m. kovo 26 d. Komisijos reglamentas (EB) Nr. 585/2001, kuriuo gamintojų organizacijoms skiriamos kompensacijos už perdirbimo pramonei 2000 m. sausio 1 d.-kovo 31 d. patiektus paprastuosius tunus (14). Tas reglamentas neteko galios todėl, kad buvo taikomas tik 2000 metams,
-
2001 m. gruodžio 19 d. Komisijos reglamentas (EB) Nr. 2496/2001, kuriuo gamintojų organizacijoms skiriamos kompensacijos už perdirbimo pramonei 2001 m. sausio 1 d.-kovo 31 d. patiektus paprastuosius tunus (15). Tas reglamentas neteko galios todėl, kad buvo taikomas tik 2001 metams.
(3)
Siekiant teisinio tikrumo ir aiškumo reikėtų panaikinti 2 konstatuojamojoje dalyje nurodytus reglamentus.
(4)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Panaikinami reglamentai
Reglamentai (EEB) Nr. 3459/85, (EEB) Nr. 254/86, (EEB) Nr. 3599/90, (EEB) Nr. 3863/91, (EB) Nr. 897/94, (EB) Nr. 1419/96, (EB) Nr. 2378/1999, (EB) Nr. 1103/2000, (EB) Nr. 1702/2000, (EB) Nr. 585/2001 ir (EB) Nr. 2496/2001 panaikinami.
2 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. vasario 20 d.